Boek: 'n Ballade vir Nkunzi | Maroela Media
Boek: 'n Ballade vir Nkunzi
Bennie Welman se pa is 'n trokdrywer, hy suip elke Vrydagaand sy geld uit. By die huis wag Bennie, die ses ander kinders en sy ma op die geweld wat kom wanneer Bernard Welman uiteindelik die huis instrompel.
Dan, een aand wanneer daar reeds weke lank nie kos in die huis is nie, vra Drien, Bennie se ma, aan hom: "Weet jy wat is die heel beste van flat rock bottom wees?"
Ben haat sy pa en meet uiteindelik ook kragte met die ou bul. Die enigste ding wat die kloof tussen pa en seun soms oorbrug is hul liefde vir musiek.
Ben Viljoen se karakters is mense wat leef en die leser kan met iedereen identifiseer. Die skrywer maak nooit die fout om aan sentiment toe te gee nie. Musiek is die enigste vorm van verhewenheid in hierdie afskuwelike omstandighede; dit is ook die enigste genaakbaarheid wat Bennie in sy pa gewaar.
Die boek bied hoop en het 'n mooi einde, maar daar is geen plek feetjies met towerstaffies nie.
Viljoen het in Vereeniging grootgeword, waar hy aan die Hoërskool Drie Riviere gematrikuleer het. Vir die grootste deel van sy werksloopbaan was hy aan die administratiewe kant van lewensversekering betrokke. Viljoen het diens gedoen in die Oos-Kaap, Wes-Kaap, Vrystaat en KwaZulu-Natal. Intussen het hy afgetree en woon hy in Bellville. Van sy kortverhale is gepubliseer in bloemlesings soos Van Spoke Gepraat, wat deur Tafelberg Uitgewers in 2006 uitgegee is, In 'n Neutedop, deur Bateleur Books in 2006, en Grensoorlogstories in 2012 deur Litera Uitgewers.